Kaimɔ Lot Ŋa Lɛ Kɛ Ŋookpɔ Lɛ | Biblia Mli Nikasemɔi Kɛhã Gbekɛbii\nKaimɔ Lot Ŋa Lɛ\nLot kɛ epapa nyɛmi nuu Abraham hi shi yɛ Kanaan. Sɛɛ mli lɛ, Abraham kɛ Lot fɛɛ baná kooloi babaoo. Amɛkooloi lɛ ayi bafa aahu akɛ shikpɔŋ lɛ edaaa ehãaa amɛ dɔŋŋ. No hewɔ lɛ, Abraham kɛɛ Lot akɛ: ‘Wɔnyɛŋ wɔhi he kome. Ofainɛ kwɛmɔ shikpɔŋ lɛ he ni obaasumɔ ni oyahi ni oya jɛmɛ, koni mi hu mahi he kroko lɛ.’ Enɛ hãa wɔnaa akɛ Abraham susuuu lɛ pɛ ehe, aloo jeee nakai?\nLot kwɛ shikpɔŋ lɛ fɛɛ ni ena he ko ni yɔɔ fɛo waa ni bɛŋkɛ maŋ ko ni atsɛɔ lɛ Sodom lɛ. Ena akɛ nu kɛ kooloi aniyenii babaoo yɛ jɛmɛ. No hewɔ lɛ, ekɔ nakai shikpɔŋ lɛ, ni ekɛ eweku lɛ fɛɛ yahi jɛmɛ. Sɛɛ mli lɛ, amɛyahi Sodom maŋ lɛ mli.\nMaŋ kroko ko bɛŋkɛ Sodom, ni atsɛɔ maŋ nɛɛ Gomora. Maji enyɔ nɛɛ amli bii lɛ fee nibii gbohii waa. Enɛ hewɔ lɛ, Yehowa kpɛ eyiŋ akɛ ebaagbe amɛ. Shi Nyɔŋmɔ sumɔɔɔ ni egbeɔ Lot kɛ eweku lɛ. No hewɔ lɛ, etsu ŋwɛibɔfoi enyɔ ni amɛyakɛɛ amɛ akɛ: ‘Nyɛfea oya ni nyɛshia maŋ nɛɛ mli! Yehowa miiba ebafite maŋ lɛ.’\nShi Lot shiii nɔŋŋ. Etee nɔ ehi maŋ lɛ mli. No hewɔ lɛ, ŋwɛibɔfoi lɛ mɔ lɛ, eŋa lɛ, kɛ amɛbiyei enyɔ lɛ anine shi, ni amɛkɛ amɛ je kpo kɛshi maŋ lɛ mli oya. Amɛkɛɛ amɛ akɛ: ‘Nyɛjoa foi koni akagbe nyɛ! Ni nyɛkakwɛa nyɛsɛɛ. Kɛ́ nyɛkwɛ nyɛsɛɛ lɛ, nyɛbaagboi!’\nBe ni amɛyashɛ maŋ ni atsɛɔ lɛ Zoar lɛ, Yehowa hã la kɛ sɔlfa jɛ ŋwɛi ebashã Sodom kɛ Gomora. Nakai maji enyɔ lɛ ahiɛ kpãtã kwraa. Lot ŋa lɛ booo Yehowa toi. Ekwɛ esɛɛ, ni etsɔ ŋookpɔ kɛma shi! Edɔ Lot kɛ ebiyei lɛ waa akɛ Lot ŋa lɛ booo Yehowa toi. Shi akɛni amɛ lɛ amɛbo Yehowa toi hewɔ lɛ, akpãtãaa amɛhiɛ, ni enɛ hã amɛná miishɛɛ waa.\n“Nyɛkaia Lot ŋa lɛ.”​—Luka 17:32\nSanebimɔi: Mɛni hewɔ Yehowa kpãtã Sodom kɛ Gomora hiɛ lɛ? Mɛni hewɔ Lot ŋa lɛ tsɔ ŋookpɔ lɛ?\nLot He Sane\nŊɔɔ Biblia mli mɛi ahe sane nɛɛ, ni okɛkase Abraham wɔfase Lot he anɔkwa saji krokomɛi.\nKɛmaje Mɔ Ko Kɛmaje Mɔ Ko Kaimɔ Lot Ŋa Lɛ\nlfb nikasemɔ 10 bf. 30-31